ร้านโจ๊กชื่อดังในสามย่าน ที่มีชื่อร้านว่า โจ๊กสามย่านร้านนี้ เป็นร้านเก่าแก่มีชื่อเสียงในแถบนี้ ตัวร้านเป็นตึกแถวเก่าๆขนาดหนึ่งคูหาอยู่ในซอยจุฬา 11 วันที่ไปเป็นเวลาบ่ายสามโมงกว่า ความจริงตัวร้านเปิดบ่ายสามเพื่อให้พนักงานมาจัดเตรียมร้าน/อาหาร แต่กว่าโจ๊กจะเสร็จก็บ่ายสี่ ถึงตอนนั้นก็มีลูกค้ามาเข้าคิว 4-5 รายแล้ว วันนี้สั่งโจ๊กรวมพิเศษไม่ใส่ไข่ 50฿ โจ๊กจะมีหมูบดปรุงรสและเครื่องในเช่น ตับและไส้ตัน โจ๊กทำมาแบบข้าวเละและอ่อนนุ่มรสชาติเบาๆ แต่ก็สามารถกินได้แบบไม่ต้องปรุง ส่วนหมูบดปรุงรสชิ้นโตก็มีรสชาติดีเนื้อเด้งดึ๋งจนเกือบจะเหมือนลูกชิ้นหมูเลยทีเดียว เครื่องในก็ทำมาอ่อนนิ่มดีไม่มีกลิ่น โจ๊กที่นี่กินแบบสบายรสชาติอ่อนนุ่ม ปริมาณแบบชามเดียวก็อิ่มได้ครับ ส่วนไข่ก็มีให้เลือกทั้ง ไข่ดิบ ไข่ลวกและไข่เยี่ยวม้า นอกจากนี้ทางร้านยังขายหมูบดปรุงรสแยกในราคา 240฿/กิโลกรัม

ไปคราวนี้ไม่ได้นั่งกินในร้าน แต่เป็นการซื้อใส่ถุงกลับมากินบ้าน เท่าที่เดินเข้าไปดูในร้าน บรรยากาศดูทรุดโทรมเป็นห้องเก่าโค๊ะเก้าอี้ก็ดูไม่น่านั่งสักเท่าไหร่ แนะนำว่าควรจะมาซื้อใส่ถุงกลับบ้าน ทางร้านจะใช้ถุงทนความร้อนใส่ให้ด้วยครับ พร้อมแยกขิงและต้นหอมซอยให้ต่างหาก ส่วนน้ำจิ้มก็เป็นน้ำส้มพริกดองหนึ่งถุง ทางร้านไม่มีที่จอดรถต้องจอดรถในที่ของจุฬาซึ่งก็คือต้องจ่ายค่าจอดรถและหาจอดกันเอาเองตามข้างทางนั่นเอง จากป้ายในร้าน ร้านเปิดสองช่วงเวลาคือ ช่วงเช้า 05:00-09:00 และ  ช่วงบ่าย 15:30-21:00 เบอร์โทร 02-216-4809 และ 085-846-1110